Vista la comunicació de vaga presentada pel sindicat CGT a l'empresa Grupo Renfe (amb registre d'entrada de 13 de juliol de 2018) que està prevista per al dia 27 de juliol de 2018, de 0.00 a 2.00 hores, de 7.00 a 9.00 hores i de 16.00 a 18.00 hores, i que afecta tot el personal que presta serveis a l'empresa en l'àmbit territorial de Catalunya;
Vist que el servei de transport de viatgers per ferrocarril que presta l'empresa Grupo Renfe s'ha de considerar un servei essencial per a la comunitat, ja que la seva interrupció afectaria béns i drets protegits constitucionalment, com són el dret al trasllat i a la lliure circulació, segons indica l'article 19 de la Constitució;
Vist que el servei de rodalies que ofereix l'empresa Grupo Renfe atén un gran nombre d'usuaris que ha anat creixent de forma constant a les poblacions del Barcelonès i les comarques circumdants i també a l'àrea interior de Barcelona, a Girona i Tarragona i les seves àrees d'influència respectives i, en el cas del servei regional, a la resta de Catalunya; i vist que, malgrat que en alguns casos hi ha mitjans de transport alternatius, la gran quantitat de desplaçaments obliga a mantenir en funcionament aquests serveis;
Vist que l'autoritat governativa ha de dictar les mesures necessàries per mantenir els serveis essencials, tenint en compte que aquesta restricció ha de ser justificada i proporcional a l'exercici legítim del dret de vaga que reconeix l'article 28.2 de la Constitució;
Vist que, com en ordres anteriors en les quals s'han fixat serveis mínims per a aquesta mateixa empresa, s'ha de tenir en compte la diferent intensitat d'ús que els usuaris fan d'aquest mitjà de transport al llarg del dia, es fa necessari establir diferents franges horàries durant la jornada de vaga: d'una banda, les anomenades hores punta, que van des de les 6.00 fins a les 9.30 hores i des de les 17.00 fins a les 20.30 hores, i durant les quals, vista la incidència d'ús més alta, queda justificat garantir el funcionament del servei amb un percentatge superior; i, d'altra banda, les anomenades hores vall, que coincideixen amb la resta de la jornada i durant les quals es garanteix el servei amb un percentatge inferior.
Aquests serveis mínims es justifiquen pel desenvolupament de vagues anteriors amb aquestes proporcions, que han conciliat de forma equilibrada el dret constitucional a la vaga i el servei essencial al transport de la ciutadania.
Vistes les raons exposades en el paràgraf anterior, els serveis mínims que s'han de fixar són un terç del servei habitual durant el tram que coincideix amb les hores vall i dos terços del servei durant el tram que coincideix amb hores punta; però, en atenció al fet que la franja horària de 16.00 a 18.00 hores coincideix únicament en una hora amb les anomenades hores punta, es considera adient, fent un tractament homogeni, fixar per a aquest tram de la vaga uns serveis mínims d'un terç del servei habitual, i tenint en compte que la vaga està convocada únicament en tres franges de dues hores i no per a tot el dia, en tot cas, s'ha de mantenir el servei indispensable per poder oferir la infraestructura imprescindible per al funcionament dels serveis mínims assenyalats.
Atès que en vagues anteriors de característiques anàlogues en aquesta empresa es van dictar l'Ordre TSF/217/2017, de 19 de setembre; l'Ordre TSF/166/2017, de 25 de juliol; l'Ordre TSF/143/2016, de 6 de juny; l'Ordre TSF/32/2016, de 22 de febrer, i l'Ordre EMO/359/2015, de 9 de desembre;
Vist que s'ha demanat informe a la Direcció General de Transports i Mobilitat del Departament de Territori i Sostenibilitat;
Vist que s'ha sol·licitat a les parts les seves propostes de serveis mínims, tal com consta a l'expedient;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel sindicat CGT a l'empresa Grupo Renfe que està prevista per al dia 27 de juliol de 2018, de 0.00 a 2.00 hores, de 7.00 a 9.00 hores i de 16.00 a 18.00 hores, i que afecta tot el personal que presta serveis a l'empresa en l'àmbit territorial de Catalunya, s'entén condicionada al manteniment dels serveis mínims següents:
Serveis de rodalies i regionals a Catalunya.
Tram de 0.00 hores a 2.00 hores, que coincideix amb hores vall: 33% del servei.
Tram de 7.00 hores a 9.00 hores, que coincideix amb hores punta: 66% del servei.
Tram de 16.00 hores a 18.00 hores (s'homogeneïtza tot el tram amb hores vall): 33% del servei.
En qualsevol cas, s'ha de prestar el servei indispensable d'infraestructura per tal que es pugui fer efectiu el servei de transport.
L'empresa, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el del Comitè de Vaga.
Barcelona, 24 de juliol de 2018